**NÁRODNÁ RADA SLOVENSKEJ REPUBLIKY**

**VII. volebné obdobie**

**Návrh**

**ZÁKON**

z ....... 2018,

**ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 747/2004 Z. z., zákona č. 628/2005 Z. z., zákona č. 207/2008 Z. z., zákona č. 477/2008 Z. z., zákona č. 145/2010 Z. z., zákona č. 546/2010 Z. z., zákona č. 204/2011 Z. z., zákona č. 220/2011 Z. z., zákona č. 382/2011 Z. z., zákona č. 341/2012 Z. z. a zákona č. 340/2015 Z. z. sa mení a dopĺňa takto:

1. Za § 5b sa vkladá § 5c, ktorý vrátane nadpisu znie:

„§ 5c

Povinne zverejňované rozhodnutia vo veciach správneho trestania

(1) Orgány verejnej správy sú povinné zverejňovať výroky a odôvodnenia právoplatných rozhodnutí vo veciach priestupkov, správnych deliktov a sankcií za iné protiprávne konanie podľa odseku 2 (ďalej len „významné rozhodnutia vo veciach správneho trestania“).

(2) Významným rozhodnutím vo veciach správneho trestania sa rozumie druhostupňové rozhodnutie, ktorým sa

a) potvrdila, uložila alebo zrušila finančná sankcia vo výške najmenej 2 000 eur fyzickej osobe,

b) potvrdila, uložila alebo zrušila finančná sankcia vo výške najmenej 5 000 eur právnickej osobe,

c) potvrdil, uložil alebo zrušil zákaz činnosti na aspoň jeden rok,

d) potvrdilo, uložilo alebo zrušilo odňatie oprávnenia na výkon činnosti podľa osobitného predpisu.7h)

(3) Zverejňovanie významných rozhodnutí vo veciach správneho trestania technicky zabezpečuje Ministerstvo spravodlivosti Slovenskej republiky (ďalej len „ministerstvo spravodlivosti“) na svojom webovom sídle. Za týmto účelom doručí orgán verejnej správy ministerstvu spravodlivosti významné rozhodnutie vo veciach správneho trestania do 15 pracovných dní od dňa nadobudnutia právoplatnosti rozhodnutia; to neplatí, ak sa významné rozhodnutie vo veciach správneho trestania zverejňuje podľa osobitného predpisu.7i)

(4) Významné rozhodnutie vo veciach správneho trestania sa zverejní na webovom sídle ministerstva spravodlivosti do 15 pracovných dní od jeho doručenia orgánom verejnej správy.

(5) Pred zverejnením výroku a odôvodnenia významného rozhodnutia vo veciach správneho trestania ministerstvo spravodlivosti anonymizuje údaje, ktorých anonymizovaním bude pri zverejňovaní zabezpečená ochrana práv a právom chránených záujmov.“.

Poznámky pod čiarou k odkazom 7h) a 7i) znejú:

„7h) Napríklad § 58 zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

7i) Napríklad § 37 ods. 1 písm. d) zákona č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov.“.

2. V § 21l sa slová „Ministerstvu spravodlivosti Slovenskej republiky“ nahrádzajú slovami „ministerstvu spravodlivosti“.

3. Za § 22f sa vkladá § 22g, ktorý vrátane nadpisu znie:

„§ 22g

Prechodné ustanovenie k úpravám účinným od 1. januára 2019

Ustanovenia § 5c sa vzťahujú na významné rozhodnutie vo veciach správneho trestania, ktoré nadobudlo právoplatnosť po 1. januári 2019.“.

**Čl. II**

Tento zákon nadobúda účinnosť 1. januára 2019.